SCSICA semarak usaha, budaya inovasi
KUCHING: Program Minggu Inovasi merupakan salah satu inisiatif yang dapat mewujudkan budaya kerja yang mantap, berinovasi dan kreatif. Ketua Menteri Datuk Patinggi Abang Johari Tun Openg berkata, melalui budaya kerja inovatif dan kreatif akan melahirkan warga perkhidmatan awam yang inovatif dalam penghasilan produk. “Saya percaya Anugerah Konvensyen Inovasi Perkhidmatan Awam Sarawak (SCSICA) ini telah menyemarakkan lagi usaha dan budaya inovasi dalam kalangan warga penjawat awam ke arah kecemerlangan dan keberkesanan penyampaian perkhidmatan. “Oleh itu, saya menyeru kepada penjawat awam untuk menggunakan platform SCSICA bagi berkongsi pengetahuan dan pengalaman di samping meningkatkan pendedahan terhadap trend teknologi ICT dan inisiatif kerajaan digital yang terkini,” katanya. Beliau berkata demikian pada Majlis Penyampaian Anugerah Konvensyen Inovasi Perkhidmatan Awam Sarawak (SCSICA) 2020 yang diadakan di Pusat Konvensyen Borneo Kuching (BCCK) di sini, semalam. Abang Johari berkata, tema ‘Innovation for Service Delivery Excellence’ adalah pilihan yang tepat yang mencerminkan kepentingan inovasi dalam meningkat keberhasilan dan kecekapan dalam mengurangkan kos pengurusan. “Tema ini sejajar dengan dasar Ekonomi Digital yang berkehendakkan idea-idea berani lagi kreatif dan inovatif dalam pelbagai aspek penyampaian dalam perkhidmatan awam, industri dan perdagangan. “Perkhidmatan awam hendaklah terus diperkukuhkan sebagai faktor utama untuk memacu Sarawak mencapai status negeri maju dan berpendapatan tinggi di Malaysia menjelang tahun 2030 sekali gus menepati strategi kerajaan untuk berkembang dalam gelombang Revolusi Industri keempat,” katanya. Oleh JEAKQLEYN YACHO 
See author's posts
